open-index/open-wikipedia-markdown huggingface dataset:
Garotte

En **garotte** (også stavet **garrote** og **garrotte**) er et kvelningsredskap, gjerne bestående av en lenke, et tau eller en vaier som legges rundt halsen på offeret bakfra og strammes. Garotten er brukt som henrettelsesredskap, da normalt med en mekanisme som strammer snoren fremfor stramming for hånd. 

I Storbritannia refererer garottering også til en spesiell gruppe ranere, som særlig i det 19. århundre kvalte sine ofre inntil de mistet bevisstheten, og som så tømte lommene deres. Det synes ikke å ha vært et særlig problem, men pressen slo de få tilfellene som var stort opp, blant annet parlamentsrepresentanten Hugh Pilkington som ble ranet på denne måten.

## Henrettelser med garotte

Som henrettelsesmetode er garottering kjent fra Spania, og fra områder som har vært under spansk styre, som Cuba, Mexico, Puerto Rico og Filippinene. Garotten ble også brukt i Portugal inntil 1867. Garotten som brukes besto opprinnelig av et tau som ble lagt om halsen på den dømte, som satt på en stol, og som så ble strammet ved hjelp av en pinne. På et tidspunkt innførte man en mer mekanisk form for garotte, som bruker et metallbånd som legges rundt halsen og strammes med en skrue. Etterhvert ble det også innført et nytt element, et skarpt blad som ble ført inn i nakken og som da kuttet hovednerven. Dette medførte at døden inntraff noe raskere. 

Metoden ble brukt i Spania helt frem til 1974. Det er ikke lenger noen stater som bruker garottering som henrettelsesmetode.

## Referanser


## Eksterne lenker
* 
* «Garrote», fra *[[Encyclopaedia Britannica]]*
Bjarne Rønning

**Bjarne Rønning** (født 1953) er en norsk forfatter. Han er tidligere fotballspiller, fotballtrener og lærer.

Rønning debuterte i 1977 med romanen *Bjarne Huldasons sjøreise*, som ble belønnet med Tarjei Vesaas' debutantpris. Boka handler om en ung gutts opplevelser til sjøs. Manuset til den norske spillefilmen *[[Hockeyfeber]]* skrev Rønning sammen med den kjente NRK-mannen Oddvar Bull Tuhus. Filmen regnes for å være en av de bedre gjengivelser av norsk idrettsmiljø og er blitt en klassiker. I romanen *A-laget* skildres et annet idrettsmiljø, nemlig elitefotballen.

Som fotballspiller var Rønning aktiv i Lyn og Kjelsås, som fotballtrener trente han først fotballklubben Sportsklubben Høken på Bleik, Andøya i Nordland, deretter Skeid og Lyn i landets elitedivisjon. Han var kjent for å komme med diverse poetiske gullkorn i intervjuer etter kampene, som for eksempel etter en seier med Lyn: «Det er med fotball som med jenter, det gjelder å holde på trua.» 
Han var også trener for Fredrikstad fotballklubb i perioden 1998/1999. Per 2024 er Bjarne pensjonist, går mye på ski og skriver fortsatt bøker.

## Bibliografi
* *Bjarne Huldasons sjøreise* &ndash; roman (1977)
* *Fra Silver Bar til Vassfaret* &ndash; roman (1978)
* *I sitt bilde* &ndash; roman (1985)
* *A-laget* &ndash; roman (1988)
* *Ulvenes flukt* &ndash; ungdomsroman (1990) (illustrert av Egil Torin Næsheim)
* *Faktagråten og andre dikt* &ndash; dikt (2004)

## Filmmanus
* *Hockeyfeber* (1983)

## Priser
* Tarjei Vesaas' debutantpris 1977, for *Bjarne Huldasons sjøreise*

## Referanser


## Eksterne lenker
*
Informasjonskapsel

**Informasjonskapsel** (engelsk *HTTP cookie*, *web cookie*, eller *browser cookie*, bokstavelig «nettleser-kjeks») er et stykke data i form av tekst eller binær data som den som surfer på internett kan motta fra ulike nettsider som besøkes. Disse lagres lokalt på brukerens enhet. Hensikten er at nettleseren skal kunne ivareta personlig informasjon fra forskjellige vevtjenere på nettet, for eksempel identifisering og sporing av brukernavigering. Bruk av informasjonskapsler gjør det enkelt for programmerere å håndtere for eksempel brukerpreferanser og elektronisk handlekurv. 

Informasjonskapsler ble introdusert i 1994 av Netscape Communications Corporation i Netscape Navigator for å ta vare på informasjon om *sesjoner*, noe som ikke støttes i HTTP.

Bruken av informasjonskapsler er også kontroversielt da de inneholder mye informasjon om brukerens surfevaner og videre ferd på nettet, noe som de nettsteder som driver reklame fanger opp og setter sammen med annen informasjon om brukeren. Brukeren kan også få lagret ulike informasjonskapsler fra ulike annonser på et nettsted. Enkelte nettsteder kan således lagre tallrike informasjonskapsler på brukerens PC.

**Cookie paragrafen**
i den nye ekomloven som trådte i kraft 1. juli 2013 regulerer dette. 

En dom avsagt ved EU-domstolen 1. oktober 2019
slår fast at det, i de tilfeller hvor det kreves samtykke for bruk av cookies, er krav om et **aktivt samtykke**. 
Et på forhånd avkrysset felt, som brukeren må fjerne for å *nekte samtykke* utgjør ikke et godkjent samtykke.

## Referanser


## Eksterne lenker
* Cookie Central (på engelsk)
* Cookie Cooker (på engelsk og tysk)
Børsemaker

En **børsemaker** er en håndverker som lager eller reparerer skytevåpen. En børsemaker jobber med tre, stål og kunststoffer og produserer, reparerer, justerer og tilpasser våpen.

## Utdanning
I Norge i dag er utdannelsen til dette yrket innen utdanningsprogrammet Design og håndverk eller Teknikk og Industriell Produksjon. Du må gå to år på skole og to år i lære ute i bedrift. Første skoleåret er Vg1 Design og håndverk eller Vg1 Teknikk og Industriell produksjon og andre skoleåret er Vg2 Børsemaker. I hele Skandinavia finnes det ei utdanning for Børsemakere, og det er på Gauldal videregående skole.

Børsemakerfaget er (pr. 2016) med på Utdanningsdirektoratets liste over små og verneverdige håndverksfag. Dette innebærer blant annet at bedrifter innen faget mottar utvidet støtte fra fylkeskommunen når de tar inn nye lærlinger.

## Se også
* Våpensmed

## Referanser


## Litteratur
*Erik Weme. *Våpen- og ammunisjonslære*. ISBN 82-585-1237-4 (Boka som digital kopi)

## Eksterne lenker
* 
* Utdanning.no sin yrkesbeskrivelse av børsemaker
* Design og håndverk – Børsemaker
* Gauldal videregående skole
AM General

**AM General** var avdelingen for tungindustri hos amerikanske American Motors.  Den ble et uavhengig selskap i 1982 da AMC ønsket å selge aksjemajoriteten til franske Renault.  Amerikanske lover forbød salg av forsvarsbedrifter til utenlandske stater, og Renault var deleid av den franske staten.

Selskapet produserte busser, tunge lastebiler og terrengkjøretøyer for industri, forsvar og statlige etater.  På slutten av 70-tallet utviklet de High Mobility Multipurpose Wheeled Vehicle (HMMWV) som en etterfølger av jeepen.  Dette kjøretøyet ble senere markedsført sivilt som Hummer.

AM General, som fremdeles er en uavhengig forsvarsleverandør, solgte rettighetene til Hummer-navnet til General Motors i 1999. De bygger fortsatt kjøretøyene kjent som Hummer H1 for GM, som ble saksøkt i 2003 av DaimlerChrysler (eierne av varemerket Jeep), på grunnlag av Hummers H2 sin likhet med Jeep.

20. august 2004 ble det meldt at Ronald Perelmans selskap MacAndrews & Forbes Holdings gikk sammen med AM Generals eier Renco Group, og ga Perelman 70% eierskap i AM General.

## Eksterne lenker
*
Allan Johansson

**Allan Johansson** (egentlig **Knut Allan Johansson**, født 17. februar 1919 i Vasastaden i Stockholm, død 9. november 1991 i Solna) var en svensk pianist, komponist, kapellmester og sanger.

Johansson spilte med Lulle Ellboj, Thore Ehrling og Gösta Törner før han dannet eget orkester i 1946. Han var medlem av sanggruppen Flickery Flies i 18 år fra 1946 og kapellmester i Knäppupprevyene i ni år fra 1952. I årene 1953-1972 var han gift med Brita Borg.

## Filmmusikk i utvalg
* 1945 – *Det var en gång ...*
* 1946 – *Ungdom i fara*
* 1948 – *De kämpade sig till frihet*
* 1953 – *Glasberget*
* 1958 – *Den store amatören*
* 1959 – *Rymdinvasion i Lappland*

## Filmografi roller i utvalg
* 1943 – Det spökar - det spökar ... (ikke kreditert)
* 1943 – En melodi om våren
* 1946 – Möte i natten
* 1946 – Klockorna i Gamla Sta'n
* 1950 – Stjärnsmäll i Frukostklubben
* 1953 – I dur och skur 
* 1954 – I rök och dans
* 1957 – Kortknäpp

## Referanser


## Eksterne lenker
* 
*
Parvan (provins)

**Parvan-provinsen** er en av 34 provinser i Afghanistan. Den ligger øst i landet. Administrasjonssenteret er Charikat.
Andre steder er Ghorband, Shenwari, Bagram, Koh-i-Safi, Jabal Saraj, Surkh-Parsa, and Shekh-Ali.
Abdul Basir Salangi er guvernør i provinsen siden 6. mai 2009.

## Referanser
John Daly

**John Patrick Daly** (født 1966) er en amerikansk golfspiller på PGA-touren. Han er kjent for sin kraft på banen og for en rekke uheldige episoder både på og utenfor banen. Daly er, og har alltid vært, en av de mest populære spillerne på touren. En fargeklatt og golfens "Bad Boy".

Daly ble født i California og tok avsluttende eksamen ved Universitetet i Arkansas, hvor han var medlem av golfforeningen. 

Han begynte å spille golf i 4-årsalderen, og har senere blitt en levende legende.
Han ble profesjonell i 1987. I 1990 vant han Ben Hogan Utah Classic, og ble utnevnt til «PGA Tour: Rookie of the year». Han ble medlem av PGA-touren i 1991 og tok seieren i PGA-mesterskapet allerede første året. I 1992 vant han B.C. Open og i 1994 BellSouth Classic. I 1995 vant han sin andre ''major'' &ndash; The Open. Han ble dermed den fjerde amerikaner etter 2. verdenskrig, til å vinne to majors før fylte 30. 

Karrieren til Daly har vært avbrutt flere ganger på grunn av problemer med alkohol. Mellom 1995 og 2004 tok han ikke en eneste seier på PGA-touren. 15. februar 2004 tok tørketiden slutt da han vant Buick Invitational etter omspill.

Daly er også mer enn bare en golfspiller. Han er også tekstforfatter og sanger. Hans album, «My Life», er en plate med svært personlige tekster. Her har han blant annet fått med seg Willie Nelson som gjesteartist. 

Daly reiser ikke med fly mellom turneringsbanene slik som de fleste andre spillerne, men benytter heller en stor campingbil. Fra den 18. januar 2006 ble hans hverdag allemannseie, gjennom et realityshow kalt «The Daly Planet». 

Han er kjent for sitt brennende engasjement i diverse veldedige stiftelser, blant annet «Make A Wish»-foundation og «Boys & Girls Clubs of America». Dessuten etablerte han, i 1991, et college-fond for barna til en fan som ble truffet og drept av lynet. Dette skjedde under turneringen på Crooked Stick Golf Club, Indiana, hvor han vant sin første seier som profesjonell. Daly kalte til seg kona og de to døtrene til den drepte etter turneringen, og sa at han ville hjelpe dem økonomisk ved å opprette et college-fond for barna. Kona takket, men har senere innrømmet at hun ikke trodde så mye på lovnadene. Men en uke senere trodde hun på dem. Da fikk hun tilsendt en sjekk på $30&nbsp;000, med hilsen; John Daly.

## Eksterne lenker
* 
* 
* Make a Wish-foundation
* Boys & Girls Clubs of America
Himmelretning

**Himmelretninger** er de fire hovedretningene på kompasset: nord, sør, øst og vest. De fire himmelretningene tilsvarer de fire gradverdiene på et kompass: nord: 0 grader, øst: 90 grader, sør: 180 grader og vest: 270 grader. Enkelte kompass bruker enheten gon, hvor de fire retningene da tilsvarer henholdsvis 0, 100, 200 og 300 gon.

## Fire himmelretninger

Med bare fire himmelretninger å forholde seg til blir inndelingen av vinklene svært grov og strengt tatt vil enhver vinkel mellom 315 og 45 grader bli angitt som nord, enhver vinkel mellom 45 grader og 135 grader angitt som øst og så videre. Følgende tabell angir de primære vinklene for de fire himmelretningen og vinklenes yttergrenser:

## Åtte himmelretninger

I praksis trenger en ofte en finere inndeling enn kun fire himmelretninger. For eksempel innen værvarsling er det vanlig å bruke åtte himmelretninger. En ny retning er da definert mellom hver av de fire hovedretningene: retningen nordøst er midt mellom nord og øst, retningen sørøst er midt mellom øst og sør og så videre.

## 16 himmelretninger

I enkelte tilfeller trenger man en enda finere inndeling. På ny defineres en ny retning mellom hver av de foregående åtte himmelretningene. Dette gir følgende 16 himmelretninger:

## 32 himmelretninger

I noen få tilfeller har en behov for en enda finere inndeling. Igjen defineres en ny retning mellom hver av de foregående retningene. Dette gir 32 himmelretninger. I praksis brukes en slik inndeling lite, men det var helt vanlig at gamle kompassroser var delt inn i følgende 32 himmelretninger:
Nimruz (provins)

**Nimruz-provinsen** er en av 34 provinser i Afghanistan Den ligger sørvest i landet. Administrasjonsstedet er Zaranj.

## Referanser
Per Lasson

**Per Lasson** (født 18. april 1859 i Christiania, død 6. juni 1883) var en norsk komponist.

Han var sønn av regjeringsadvokat Christian Lasson og bror av Oda Krohg og Bokken Lasson. Per Lasson er mest kjent for stykkene *Crescendo* og *Festmarsj til ordenspromosjon i griseordenen*.

Lasson døde på dampskipet «Christiania» på vei hjem til Norge fra Tyskland, 24 år gammel. 

## Referanser
Christian Eduard Valdemar Jean Frederik Peter av Rosenborg

**Christian Eduard Valdemar Jean Frederik Peter av Rosenborg** (1932–1997) var en dansk adelsmann og slektning av dronning Margrethe II av Danmark (oldebarn av kong Christian IX av Danmark).

Grev Christian var sønn av prins Erik av Danmark, greve av Rosenborg (1890–1950), og hans canadiske hustru, Loïs Booth (1897–1941). Han hadde en eldre søster, grevinne Alexandra av Rosenborg.

10. august 1962 giftet grev Christian seg med Karin Lüttichau i Stouby. De ble senere skilt.

Ekteskapet ga to barn:

* Valdemar av Rosenborg (f. 9. juli 1965)
* Marina av Rosenborg (f. 28. mars 1971)

## Referanser
Benoît Lecomte

**Benoît Lecomte** (født 1967) er en fransk langdistansesvømmer. Han var den første som svømte over Atlanterhavet. Svømmeturen startet 16. juli 1998 fra Hyannis, Massachusetts i USA og det tok 72 dager før han kom fram til Quiberon i Frankrike 25. september. Lecomte svømte omkring 6 til 8 timer daglig i økter på 2 timer.

Lecomte ble født i Enghien-les-Bains i Frankrike.

Lecomte prøvde å svømme over Stillehavet, fra Chōshi, Japan, til San Francisco, USA, den 5. juni 2018, men måtte gi opp etter nesten to måneder på grunn av dårlig vær.

## Referanser
Tsjebysjevs ulikhet

**Tsjebysjevs ulikhet**, eller **Tsjebysjevs teorem**, som har fått navn etter den russiske matematikeren Pafnutij Tsjebysjev, er et resultat innen sannsynlighetsteori som gir en nedre grense for sannsynligheten av at verdien av en stokastisk variabel fra en statistisk fordeling med endelig varians ligger innenfor et område med en viss avstand fra variabelens forventning. Tilsvarende gir teoremet en øvre grense for sannsynligheten for at verdier ligger utenfor et område med samme avstand fra forventningen.

## Teoremet

La *X* være en stokastisk variabel med forventning *&mu;* og endelig varians *&sigma;*2. Da gjelder det for ethvert reelt tall *k*&nbsp;>&nbsp;0 at

:P(\left|X-\mu\right|\geq k\sigma)\leq\frac{1}{k^2}.

Bare tilfellene når *k* > 1 gir nyttig informasjon.

En konsekvens av teoremet er at for en hvilken som helst sannsynlighetsfordeling med forventning *&mu;* og standardavvik *&sigma;*, så vil minst halvparten av verdiene ligge i intervallet (&mu; − &radic;2 &sigma;, &mu; + &radic;2 &sigma;).

Normalt gir teoremet nokså vide grenser. På den annen side kan ikke grensene angitt ved Tsjebysjevs ulikhet forbedres generelt, slik at teoremet holder for variabler av enhver fordeling. For eksempel, for en vilkårlig *k*&nbsp;>&nbsp;1, vil følgende eksempel (hvor &sigma;&nbsp;=&nbsp;1/*k*) treffe grensene eksakt:

:\begin{matrix}P(X=-1) & = & 1/2\,k^2 \\ P(X=0) & = & 1 - 1/k^2 \\ P(X=1) & = & 1/2\,k^2 \end{matrix} 

Teoremet kan være nyttig til tross for de løse grensene fordi det kan anvendes på stokastiske variabler fra en hvilken som helst fordeling, og fordi disse grensene kan beregnes uten noe mer kunnskap om fordelingen enn forventningen og variansen.

Tsjebysjevs ulikhet brukes til å bevise store talls svake lov.

### Varianter

En ensidig variant med *k* > 0, er

:P(X-\mu \geq k\sigma)\leq\frac{1}{1+k^2}.

Et sterkere resultat, som kan anvendes på unimodale sannsynlighetsfordelinger er Vysosjanskiï-Petunins ulikhet.

## Eksempel

Som en illustrasjon, anta at Wikipedia-artikler består av gjennomsnittlig 1000 bokstaver, med et standardavvik på 200 bokstaver. Av Tsjebysjevs ulikhet følger det at minst 75% av artiklene har en lengde på mellom 600 og 1400 bokstaver, ved å sette *k* lik 2.

## Bevis
Markovs ulikhet sier at for enhver reell stokastisk variabel *Y*, og ethvert positivt tall *a*, så er *P*(|*Y*| > *a*) &le; *E*(|*Y*|)/*a*. Tsjebysjevs ulikhet kan bevises ved å bruke Markovs ulikhet på den stokastiske variabelen *Y* = (*X* − &mu;)2, med *a* = *k*2.
Ghowr (provins)

**Ghowr-provinsen** (noen ganger stavet **Ghor**) er en av 34 provinser i Afghanistan.  Den ligger vest i landet. Administrasjonsstedet er Chaghcharan.

Ghowr var del av Persia i mange århundrer og var en av regionene som deltok i den persiske kulturrenessansen etter den islamske erobringen av Persia. Navnet Ghowr er en dialektversjon av det pahlaviske ordet *gar* som betyr «fjell».

Ghwor var også sentrum i Ghorid dynastiet i det 12. og 13. århundret. Restene av hovedstaden Firuzkuh inkluderer minareten i Jam som er på UNESCO sin konvensjon for beskyttelse av kulturminner.

17. juni 2004 angrep hundrevis av Abdul Salaam Khans styrker som hadde avslått den afghanske regjeringens plan for avvæpning av regionale militser Chaghcharan, og tok byen i en beleiring som varte en ettermiddag. 18 mennesker ble drept eller skadet i kampene og provinsguvernøren Mohammed Ibrahim flyktet. Tre dager senere kunngjorde regjeringen at de ikke ville gjenerobre byen. Khan og Ibrahim startet forhandlinger kort tid etter, men kom ikke til enighet. Khans tropper forlot Chaghcharan 23. juni, en dag før ankomsten til en bataljon i den afghanske nasjonalhæren, ledet av generalløytnant Aminullah Paktiyanai som ankom med en støtte på 20 amerikanske soldater.

Den amerikanske eventyreren Josiah Harlan krevde på 1800-tallet tittelen *prins av Ghor* for seg selv og sine etterkommere i bytte mot militær hjelp i løpet av en fraksjons-konflikt.

## Referanser
Tor-Arne Strøm

**Tor-Arne Strøm** (født 6. mai 1952 i Rana) er en norsk politiker (Ap) som var innvalgt på Stortinget fra Nordland i tiden 2001-2013.

Strøm satt i Rana kommunestyre 1987-1991 og 1995-2003 og var varaordfører i Rana 2000–2001. Da han ble innvalgt på Stortinget i 2001, var han organisasjonssekretær i Fellesforbundet.

## Stortingskomiteer
* 2009–2013 medlem av Energi- og miljøkomiteen.
* 2009–2013 varamedlem av Valgkomitéen.
* 2005–2009 medlem av Transport- og kommunikasjonskomiteen.
* 2005–2009 medlem av Fullmaktskomiteen.
* 2001–2005 medlem av Samferdselskomitéen

## Referanser


## Eksterne lenker
* 
* 
* Tor-Arne Strøm - Store norske leksikon
Åsa Elvik

**Åsa Elvik** (født 12. januar 1979 i Bø i Nordland) er en norsk tidligere politiker (SV). Elvik er rådmann i Bø kommune fra oktober 2013. Hun ble innvalgt på Stortinget fra Nordland i 2001 som SVs andrekandidat og i 2005 som SVs førstekandidat. Hun var parlamentarisk nestleder for SVs stortingsgruppe fra 2005 til 2006. Fra 13. mars til 20. oktober 2009 var hun statssekretær for statsråd Tora Aasland, med ansvar for forskning og høyere utdanning i Kunnskapsdepartementet. 

Elvik trådte ut av Stortinget da hun ble utnevnt til statssekretær, og tidligerer fylkesråd Geir-Ketil Hansen møtte som fast representant ut perioden. Elvik tok ikke gjenvalg ved stortingsvalget 2009.

Elvik var lærer ved Sortland videregående skole, avdeling Bø, 1997–1998, og har eksamener i psykologi, pedagogikk og sosialantropologi fra Universitetet i Tromsø. Etter avgangen som statssekretær i 2009, ble hun selvstendig næringsdrivende, og var daglig leder for den kombinerte kaffebaren og klesbutikken Smak i hjemkommunen Bø i Vesterålen.

Åsa Elvik har hatt en rekke verv i SU og SV. De inkluderer at hun i perioden 1999–2001 var medlem av Nordland fylkesting. Elvik var i styret for Nordland Sosialistisk Ungdom 1996  – 1997 (kasserer) 1997 – 1998 (leder). Hun var medlem av fylkesstyret i Nordland SV 1996 – 1998 og 2000 – 2001. Medlem av landsstyret i SU 1997 – 1999. Hun var fylkessekretær i Troms SV 1998 – 1999 og var medlem i SV sitt sentralstyre fra 2001 til 2007.

## Stortingskomiteer
* 2006&ndash;2009 medlem av Kirke-, utdannings- og forskningskomiteen.
* 2005&ndash;2006 medlem av Kommunal- og forvaltningskomiteen.
* 2005&ndash;2009 varamedlem av Valgkomiteen.
* 2001&ndash;2005 medlem av Næringskomiteen.
* 2001&ndash;2005 medlem av Valgkomiteen.

## Utgivelser
* 1998 *Det var da det begynte*
* 2000 *Inni meg er det mange rom*

## Referanser


## Eksterne lenker
* 
* Åsa Elvik sin blogg
* SV Biografi
Sharia

**Sharia** (arabisk الشريعة, ash-sharī‘a: *veien (til sjø), banen, måten*) er tradisjonell islamsk lov. Sharia finnes ikke  som et entydig nedskrevet lovverk, men formuleres til enhver tid gjennom ulike skriftlærdes tolkninger av Koranen og hadithene. Tolkningene kan variere over tid og fra land til land, men også fra skriftlærd til skriftlærd.

Islam trekker ikke grenser mellom spesifikt religiøst og sekulært liv. I noen utlegninger av sharia regulerer den ikke bare religiøse ritualer, men også svært mange aspekt ved dagliglivet, for eksempel leveregler og status for menn og kvinner. Menn kan ha flere koner, men skal behandle dem «likt». For muslimske kvinner er det ikke akseptert av alle å gifte seg med en ikke-muslim.

Mange muslimer med et liberalt syn på islam er derimot i opposisjon til dette tradisjonelle synet på religiøse lover. Begrepet betyr opprinnelig «vei til vann» eller «brudd i en elvebredde som gir tilgang til vann». Muslimske lærde skiller for det meste mellom *[[fiqh]]* som betyr «forståelse», og *sharia* som er de moralske idealene som ligger bak *fiqh*. Lærde håper at *fiqh* og *sharia* i ethvert konkret tilfelle er identiske, men de kan ikke være sikre.

For sunnimuslimer er kildene til islamsk lov Koranen og hadith, men *[[ijma]]*, samfunnets enighet, har også vært akseptert som en mindre betydningsfull kilde. *[[Qiyas]]*, forskjellige former for tenkning inkludert sammenlikning med  lignende saker, har også vært brukt av lovens lærde (*[[Mujtahid]]un*) for å behandle situasjoner der kildene ikke gir noen konkrete regler. I *Imami-Shi'i* -lov er lovens kilder (*usul al-fiqh*) Koranen, anekdoter fra profetens og de 12 imamers praksis, samt intellektet (*'aql* ). Praksisen blir kalt *sharia* i dag, men har også lokale skikker (*[[Al-urf]]*).
Karabin

**Karabin** er en betegnelse på korte militærgevær.

## Historie
Karabiner er betraktelig kortere enn rifler som er i bruk i infanteriet. Våpentypen ble opprinnelig iutviklet for bruk av kavalerister, som kunne ha vansker med å håndtere musketter med full lengde fra hesteryggen. De ble etter hvert også introdusert til andre tropper med behov for å bevege seg raskt eller under trange forhold, slik som lette tropper og andrelinjetropper.

På slutten av 1800-tallet gjorde utviklingen av ammunisjon med røyksvakt krutt behovet for lange løp mindre. Mange av de vanlige millitærriflene som Gewehr 98 og Lee-Enfield ble erstattet av kortere karabinutgaver (henholdsvis Karabiner 98k og SMLE). etter hvert som slike korte våpen har blitt standardvåpen, har begrepet karabin gått over til å vise til militære geværer som er kortere enn standardlengden, enten de er glattborede eller riflede, munnladere, bakladere eller repetervåpen.

## Moderne karabiner
I moderne tid er karabinen ofte i bruk hos støttetropper, eller fallskjermjegere som trengte et mindre gevær, som var lettere å bære med seg og som var kortere enn riflen. Avdelinger i det norske forsvaret var satt opp med M1 Karabin, også kalt *US Karabin*, frem til ca. 1970, og norsk politi hadde det inntil det ble erstattet av maskinpistolen MP5 på 1990-tallet.

Korte geværer primært tenkt til ryttere kalles fortsatt karabiner. De fleste slike «salkarabiner» er korte og lette rifler med rørmagasin og bøylemekanisme. På grunn av den lave vekten er slike karabiner ofte i pistolkalibere, og i det ville vesten var det vanlig å kamre slike karabiner for samme patroner som revolvere.

## Karabinmodeller (utvalg)
* M1 Karabin, amerikansk karabin, også kjent som US Karabin.
* Karabiner 98k, tysk karabin fra Mauser

## Referanser
Jan Arild Ellingsen

**Jan Arild Ellingsen** (født 9. oktober 1958 i Oslo) er en norsk politiker (FrP). Han var innvalgt på Stortinget for Nordland fra 2001 til 2017. 

Ellingsen har vært medlem av Saltdal kommunestyre fra 1991 til 2015 og av Nordland fylkesting fra 1995 til 2001.

## Stortingskomiteer
* 2013–2017: medlem av Justiskomiteen
* 2009–2013: medlem av Utenriks- og forsvarskomiteen
* 2005–2009: første nestleder i Justiskomiteen
* 2001–2005: andre nestleder i Justiskomiteen

## Referanser


## Eksterne lenker
* 
* 
*
Eyvind Alnæs

**Eyvind Alnæs** (1872–1932) var en norsk komponist, organist og dirigent.

## Liv og virke
### Bakgrunn
Alnæs ble født den 29. april 1872 i Fredrikstad. Han studerte blant annet hos Iver Holter i Oslo, hos Carl Reinecke i Leipzig, og i Berlin. 

### Organist, komponist
Fra 1895 til 1907 var han organist i Drammen, så organist i Uranienborg kirke i Oslo, deretter organist og kantor ved Vår Frelsers kirke (senere Oslo domkirke) fra 1916 til sin død julaften 1932, og var dirigent for blant annet Oslo Håndverkersangforening og Holters korforening. Han var medlem av Koralbokkomiteen 1922–1926, og harmoniserte svært mange koraler til koralboken. Han bidro også til å grunnlegge Norsk Komponistforening i 1917. Alnæs grunnla i 1930 guttekoret Oslo domkor, som var i virksomhet frem til 1940. 

Som konsulent og tilrettelegger av klavermusikk for det store musikkforlaget Edition Wilhelm Hansen nedla han også et meget betydelig arbeid. Som akkompagnatør nøt han stort ry, og han er blitt sammenlignet med Robert Levin, som oppnådde samme posisjon i etterkrigstida som Alnæs hadde hatt i mellomkrigstida. Eyvind Alnæs var frimurer og aktiv som organist i Den norske Frimurerorden.

Han komponerte to symfonier, *Variations symphoniques*, en pianokonsert, pianostykker, koralpreludier for orgel, korstykker og nærmere 60 romanser i senromantisk tonespråk. Mest kjent av romansene er *De hundrede violiner* og *Der du gjekk fyre*. Ut over disse er det nok hans *Julemotett* som er mest kjent. Den framføres hvert år av en rekke kor over hele landet. Motetten finnes i to versjoner, en som ble skrevet for Olavsguttene (opphørte i 1964), og en som i dag synges av alle andre kor.

Innenfor norsk koralhistorie har Alnæs satt varige spor etter seg, ikke minst som hovedansvarlig for harmoniseringene av samtlige melodier i «Koralbok for Den norske Kirke», som utkom i 1926. Han komponerte også samme år en forspillsamling til samme verk.  Hans *60 lette preludier for orgel* fortjener en nyutgivelse. Bearbeidelsen av folketonen «Den store, hvite flokk» for orgel er også et betydelig arbeid. Mens Edvard Grieg foresto utgivelsen av bind I av *Norges melodier*, er bind 2 – 4 Eyvind Alnæs' redaksjonelle bragd. Han har foretatt såvel utvelgelse som harmonisering.

Alnæs er far til motstandskvinnen og forfatteren Lise Børsum og juristen, organisasjonsmannen og komponisten Iver Holter Alnæs samt farfar til forfatteren Finn Alnæs.

Eyvind Alnæs ble tildelt St. Hallvard-medaljen i 1967.

## Referanser
Soroud-e melli

**Soroud-e melli** ( - *Millī Surūd*; ) er nasjonalsangen til Afghanistan. Den ble offisielt tatt i bruk i 2006 etter et vedtak i Loya jirga. Under det kommunistiske regimet ble en annen sang benyttet, *Garam shah lā garam shah* (گرم شه، لا گرم شه). Etter at det kommunistiske regimet falt, la Taliban ned forbud mot den, i likhet med all annen musikk.

Ifølge Afghanistans grunnlovs paragraf 20, skal nasjonalsangen være på Pashto, med omtale av "Gud er størst", samt navnene på folkegruppene i Afghanistan. Sangen har fem vers, hvor folkegruppene benevnes i vers to og tre. Sangen ble komponert av Babrak Wassa, med tekst av Abdul Bari Jahani.

## Referanser


## Eksterne lenker
* «Soroud-e melli / Meli soroud»
* Nasjonalsangens partitur
Søren Fredrik Voie

**Søren Fredrik Voie** (født 20. mars 1949 i Vestvågøy) er en norsk offentlig tjenestemann, næringslivsleder og politiker (H).

Han er sønn av gårdbruker Peder Voie og hustru Mary Abelsen. Han gikk statsrealskole og tok artium fra gymnasets reallinje som privatist i 1968. Han gikk Statens lærerhøgskole i handels- og kontorfag og tok hovedfag i bedriftsøkonomi i 1982. Han har også tilleggsutdannelser i pedagogikk, ledelse og næringsutvikling. Voie arbeidet i fiskeindustrien i Lofoten og Finnmark før han ble lektor i den videregående skolen i 1976.

Han var ordfører i Vestvågøy kommune i perioden 1984–1987, deretter medlem av Nordland fylkesting og fylkesutvalg. Han var banksjef i Sparebanken Nord-Norge 1988–1992, styreleder i Nordlandsforskning 1991–1995, rådmann i Vestvågøy kommune 1992–1999 og direktør ved Høgskolen i Nord-Trøndelag 1999–2001.

Voie var stortingsrepresentant for Nordland 2001–2005 og 1. vararepresentant i periodene 1997–2001 og 2005–2009. Han var 1. nestleder i Stortingets kirke-, utdannelses- og forskningskomité og Høyres skolepolitiske talsmann.

Etter tiden på Stortinget var Voie prosjektleder i Nordland fylkeskommune 2006–2007, rektor ved Vest-Lofoten videregående skole 2007–2016 og fra 2016 daglig leder i Vestvågøy næringsforum.

Siden 2007 har han på nytt vært medlem av Vestvågøy kommunestyre.

## Referanser


## Eksterne lenker
* 
*
Waldemar Thrane

**Waldemar Thrane** (født 8. oktober 1790 i Christiania, død 30. desember 1828) var en norsk komponist, fiolinist og orkesterleder.

Waldemar Thrane var Norges mest betydningsfulle musiker på begynnelsen av 1800-tallet og en pioner i norsk musikk. I 1814&ndash;15 studerte han i Paris. Komposisjonene hans har wienerklassisismens kjennetegn, en stil som på denne tiden innebar de nyeste musikkretningene. I syngespillet *[[Fjeldeventyret]]* (1824) ble også norsk folkemusikk brukt som kilde. Han regnes som en pioner i etableringen av en norsk kunstmusikkultur. Han var dirigent for Det musikalske Lyceum og Christiania offentlige Theater inntil han ble syk i 1828 og ble erstattet av Ole Bull.

Waldemar Thrane var sønn til Paul Olsen Thrane, bror av David Thrane og onkel til Marcus Thrane.

## Komposisjoner
* *[[Fjeldeventyret]]*, syngespill med blant annet «Aagots fjellsang»
** *[[Fjeldeventyret]]* ble filmatisert i 1927

## Referanser


## Eksterne lenker
* 
* 
* 
*  Youtube: Solveig Kringlebotn synger Aagots fjellsang
Carl Nærup

**Carl Georg Nicolay Hansen Nærup** (1864–1931) var en norsk litteraturkritiker.

Han oppholdt seg flere år i England og Amerika, Frankrike, Italia og Tyskland, og var deretter virksom som kritiker, blant annet i *[[Verdens Gang (1868–1923)|Verdens Gang]]* (1896–1910) og *[[Tidens Tegn (avis)|Tidens Tegn]]* (fra 1910). Han var også litterær konsulent i Gyldendal Norsk Forlag, og var ansvarlig for utgivelsene av Henrik Wergelands og Bjørnstjerne Bjørnsons samlede verker. Han fikk i en periode kritikergasje av Det norske Storting, som den eneste rene kritiker.

Hans *Skildringer og Stemninger fra den yngre Litteratur* har vært et meget innflytelsesrikt verk for forståelsen av 1890-åras norske litteratur.

Nærup beskrev for eksempel Knut Hamsun som «den inkommensurable» (tidsskriftet Kringsjaa, 1895).
 

## Bibliografi
* *Skildringer og stemninger fra den yngre litteratur* (1897, digitalisert)
* *Illustreret norsk Litteraturhistorie. Siste Tidsrum 1890-1904* (1905), en fortsettelse av Henrik Jægers verk fra 1896. 
* *Ord for dagen* (1929)
## Referanser


## Eksterne lenker
*
Buzkashi

**Buzkashi** (fra persisk بزکشی *buzkashi*, *buz*, «geit» og *kashi*, «trekking». I Kirgisistan **ulak tartiş**, eller улак-тартыш, og i Kasakhstan **kokpar**, eller кокпар) er en tradisjonell afghansk sport, spilt fra hesteryggen. Navnet oversatt bokstavelig er «ta tak i geit» som antyder at spillet kommer fra den gamle praksis med å snappe geiter fra hesteryggen rundt tiden til Djengis Khan. Mongolene var dyktige ryttere som kunne plukke opp en geit mens de red i full galopp. Målet til en Buzkashi-spiller er å gripe kadaveret av en kalv og få den bort fra de andre spillerne eller kaste den over en mållinje.

Konkurransen er vanligvis intens, da andre spillere kan bruke så mye makt de vil, grensen går ved å spenne ben for hesten, for å forhindre scoringsforsøk (selv om bruk av kniver og våpen blir frarådet). Rytterne bruker vanligvis tykke klær og hodebeskyttelse for å beskytte seg mot spillernes pisker og støvler. Spillet kan vare i flere dager.

Spillet består av to hovedformer: *Tudabarai* og *Qarajai*. Tudabarai er regnet for å være en enklere form. I denne formen er målet rett og slett å plukke opp kalven og bevege seg fri fra de andre spillerne uansett retning. I Qarajai må spillerne bære kadaveret rundt et flagg eller et merke i en ende av banen, så kaste den inn i en scorings-sirkel i den andre enden.

Kalven i Buzkashi-spillet er vanligvis uten hode, renset for innvoller og uten lemmer, så bløtlagt i kaldt vann i 24 timer før spill for å herde den. Noen ganger blir sand pakket inn i kadaveret for å gi ekstra vekt. Spillerne kan ikke feste kalven til kroppen deres eller til sadelen.

Seriøse Buzkashi-spillere trener intenst i mange år, og mange av mesterne (kalt *chapandaz* ) er over 40 år. For å kunne spille godt kreves også spesial-trente hester som vet å stoppe når rytteren blir kastet av og å galoppere hardt når rytteren får tak i kalven. Disse hestene kan bli solgt for så mye som 2500 dollar. 

## Buzkashi i populærkulturen

Et Buzkashi-spill vises i en tidlig scene av *[[Rambo III]]*.

Et Buzkashi-spill vises andre episode i TV-serien *[[Nobel – fred for enhver pris]]*.

## Eksterne lenker

* Buzkashi from Afghan Network
Spetsnaz

**Spetsnaz** (russisk Войска специального назначения (спецназ) &ndash; *Vojska *'spets**ialnogo **naz**natsjenija (spetsnaz)'') er en [[russisk]] fellesbenevnelse på militære spesialstyrker. Utenfor Russland er det vanlig at ordet bare viser til russiske spesialstyrker, som ble opprettet av [[KGB]] i [[Sovjetunionen]]. Styrkenes oppgave er alt fra hemmelige operasjonar til store offentlege [[Kontraterrorisme|kontraterror]]-aksjoner, for eksempel [[gisseldramaet i Beslan]].

«Spetsnaz» består av flere grupperinger underlagte forskjellige kommandoer: 

* Russiske spesialstyrker (SPETSNAZ), eller **SOF''' (russisk: Силы специальных операций; ССО) (Sily spetsial’nykh operatsii; SSO) er spesialstyrker på strategisk nivå underlagt en egen spesialoperasjonskommando (russisk: командование сил специальных операций; KCCO) (Komandovanie sil spetsial’nalnykh operatsii; KSSO) i Generalstaben. 

*Rus er en enhet fra de russiske spesialstyrkene, primært benyttet til kontraterrorisme som ble opprettet 1. august 1994.

*Hoveddirektoratet i Generalstaben har 9 brigader og et regiment fordelte på de fire militærdistrikt. Hoveddirektoratet har også etterretningssenter hos alle fire marineflåtene og en brigade (45.) i luftlandestyrkene.
*Den russiske nasjonalgarden har 18 enheter, og her er 604. SPETSNAZ-senter med, tidligere del av MVD. Senteret ble opprettet i 2008, og her er både  «Vitjaz» (anti-terrorisme og grensekontroll) og «Rus» (anti-terrorisme og nøytralisering av fiendtlige våpenlagre) flettet inn, og er dermed oppløste som egne organ.

*FSB har sine enheter, inkludert grensevakt:
** «Alfa» 
** «Vympel»
og tre enheter i tillegg.

## Referanser


## Kilder
* http://newsinphoto.ru/v-rossii/samoe-texnologichnoe-podrazdelenie-specnaza-rossii/ 
* http://zonwar.ru/shkolaspetsnaza/spetsnsz.html
* http://army-news.ru/2011/02/arsenal-specnaza/ 
* http://www.xn---9-6kcpebwr4cwb1a3i.xn--p1ai/%D1%81%D0%BF%D0%B5%D1%86%D0%BD%D0%B0%D0%B7_%D1%80%D0%BE%D1%81%D1%81%D0%B8%D0%B8/
Bonn-avtalen (Afghanistan)

**Bonn-avtalen**, offisielt **avtalen om nødvendig organisering i Afghanistan i påvente av gjenetablering av permanente regjeringsinstitusjoner**, 
var den innledende serien med avtaler som skulle gjenskape staten Afghanistan etter invasjonen av Afghanistan i respons til terrorangrepet 11. september 2001, en invasjon som gjorde slutt på den over 20 år lange afghanske borgerkrigen.

Siden det ikke hadde eksistert en nasjonalt støttet regjering i landet siden 1979, føltes det nødvendig å ha en overgangsperiode før en permanent regjering ble etablert. En nasjonalt støttet regjering ville i det minste kreve en loya jirga gjennomført. I mangel på lov og orden etter den raske seieren til amerikanerne og Nordalliansen, føltes midlertidige tiltak nødvendig.
 
## Oversikt
Et antall prominente interimautoriteten, som bestod av 30 medlemmer, ledet av en formann som ble innsatt 22. desember 2001 med et seks måneders mandat fulgt av en to års overgangsautoritet. Etter dette skulle valg finne sted.

## Afghanistans grunnlov
I Bonn-avtalen ble den afghanske grunnlovskommisjonen etablert for å skrive et utkast til ny grunnlov i konsultasjon med offentligheten. Bonn-avtalen kalte sammen et loya jirga som skulle holdes innen 18 måneder etter etableringen av overgangsautoriteten og sa at grunnloven av 1964 skulle brukes som fundament for en ny grunnlov.

Selv om den var noe forsinket har denne grunnloven blitt skrevet og er godkjent av loya jirga.

## Rettssystemet
Bonn-avtalen kaller en juridisk kommisjon til å gjenbygge rettssystemet i henhold til islamske prinsipp, internasjonale standarder, reglene for lov og afghanske lov-tradisjoner.

## Domstolene
Bonn-avtalen kalte etableringen av en høyesterett.
Fiesole

**Fiesole** er  en kommune med vel 14&nbsp;000 innbyggere, beliggende ca. 8 km nordøst for Firenze i den italienske regionen Toscana. Stedet er berømt for sin vakre beliggenhet og storslagne utsikt, og er derfor et populært turiststed. 

## Historie og monumenter

Fiesole ble antakelig grunnlagt i det 9.-10. århundre f.Kr. av etruskerne. Stedet omtales første gang i 283 f.Kr. i forbindelse med en romersk  erobring. I 405 e.Kr. overtok germanske horder, og ble så uavhengig i flere hundre år. De var alltid overskygget av Firenze; florentinerne erobret dem i 1125. I dag finnes rester av etruskiske murer, romerske bad, et romersk teater samt en kirke (Chiesa di San Francesco) fra 1028 i romansk stil, og et rådhus fra det 14. århundre.

## Referanser


## Eksterne lenker
*
Skoggrense

**Skoggrensa** er en av de mest markerte vegetasjonsgrensene i naturen. I Norge finner vi skoggrense mot den alpine regionen på fjellet og den polare skoggrensa mot den arktiske tundraen i nord. Både i fjellet og mot tundraen er det ofte bjørk (fjellbjørk) som utgjør skoggrensa i Skandinavia. I Alpene og i fjellområder i Øst-Europa er det barskogen som danner skoggrense, og i Russland går barskogen direkte over i den arktiske tundraen. På steder som har blitt brukt mye som beitemark, vil imidlertid ofte barskogen (spesielt gran) utgjøre skoggrensa også i Norge.

En vanlig definisjon på skoggrensa er det området der avstanden mellom enkelttrær ikke overstiger 30&nbsp;m, og trærne har en høyde på minst 3&nbsp;m. Den klimatiske skoggrensa – dvs. den høyden skoggrensa ville hatt om temperaturen alene avgjør – ligger noe høgere enn den aktuelle skoggrensa på et sted. Næringsmangel, myrdannelse og bratt lende gjør at skogen sjelden når opp til den klimatiske skoggrensa. I tillegg kan menneskelig påvirkning som beiting, slått og hogst ha en virkning. En regner også med en toppeffekt, slik at koller og åser ofte er skogbare på toppen sjøl langt under den klimatiske skoggrensa.

Den høgeste skoggrensa i Norge har Indre Sogn, med 1&nbsp;200 moh. Skoggrensa faller fra innlandet ut mot kysten, og fra sør mot nord. På sør- og vestlandskysten ligger skoggrensa på 500–600&nbsp;m. I Troms ligger den på 200–600&nbsp;m, og lengst nord i Finnmark faller den til havnivå, dvs. at den alpine skoggrensa sammenfaller med den polare.

## Se også
* Tregrense

## Referanser
Google Ads

**Google Ads** (tidligere Google **AdWords**) er Googles annonsesystem, der annonsører betaler for å få vist korte annonser, tjenestetilbud, produktlister eller videoer til nettbrukere. Systemet kan plassere annonser både i resultatene av søkemotorer som Google Søk (Google Search Network) og på ikke-søkebaserte nettsteder, mobilapper og videoer. Annonsøren betaler for hvert tilfelle av at en nettbruker klikker på annonsen; dette kalles på engelsk *pay-per-click* (PPC). 

Google Ads-annonser kalles iblant sponsede lenker. 

Ads-annonsen vises som en sponset lenke øverst i søkeresultatet på Google. Tekstannonsene i Google As består av en overskrift med en hyperlenke på maksimalt 25 tegn, to linjer med beskrivende tekst på maksimalt 35 tegn hver, samt en linje med adressen til annonsørens internett side. Google Ads besluttet våren 2024 å sette lavaktivitetssøkeord på pause, for å rydde opp i annonsørkontoer og kjøre mer effektive målrettede kampanjer som kun fokuserer på søkeordene med høy ytelse.   

På Google søk betaler annonsøren kun hvis noen klikker på annonsen, og ikke når annonsen vises. Rangeringen av annonser blir avgjort av flere elementer – blant annet  hvor mye annsonsøren er villig til å betale per klikk, historisk klikkrate, samt kvaliteten og relevansen av annonsen. 

## Referanser


## Se også
*Google
*AdSense
*Sponset lenke
*Søkemotoroptimalisering

## Eksterne lenker
*
Redd Barna

**Redd Barna** er en norsk hjelpeorganisasjon som arbeider for barns rettigheter, både langsiktig og ved behov for nødhjelp. Den er tilknyttet Save the Children, som ble grunnlagt i 1919 av Eglantyne Jebb og hennes søster Dorothy Buxton i Storbritannia etter den første verdenskrig.

De var sjokkert av etterspillet etter første verdenskrig og den russiske revolusjon og var bestemt på å sikre forbedringer i barns liv. Deres mål var å skape «en mektig internasjonal organisasjon som kunne utvide sin virkning til de fjerneste stedene i verden».
FNs barnekonvensjon ble inngått av FN i 1989 og er nå ratifisert av nesten alle land i verden (med unntak av USA), og har sine røtter i Jebbs pionérinnsats.

Redd Barna baserer sitt arbeid på FNs barnekonvensjon og arbeider over hele verden for å bidra med nødhjelp, langsiktige utviklingsprosjekter og for å hindre barnearbeid. De arbeider også indirekte ved å hjelpe familier og samfunn til å være selvforsynt.

30 Redd Barna-organisasjoner utgjør internasjonale Redd Barna, verden største uavhengige bevegelse for barn, og hjelper barn i 120 land.

Den australske og amerikanske organisasjonen har vært involvert i den humanitære responsen til jordskjelvet i Det indiske hav i 2002 gjennom Redd Barna-alliansen.

Redd Barnas ungdomsorganisasjon i Norge heter Press og ble stiftet i 1995. Nåværende leder er Maja Enerhaug Egge

Henriette Westhrin er generalsekretær for Redd Barna i Norge.

Redd Barna deler ut Barnerettighetsprisen.

## Generalsekretærer i Redd Barna
* Lillemor Grec-Victor (1948–1950)
* Ingolf Cloetta (1951–1961)
* Else Skyberg (1961–1963)
* Else Hegstad (1963–1972)
* Sigmund Groven (1972–1982)
* Hans Christian Bugge (1982–1991)
* Tor Elden (1991–1999)
* Gro Brækken (1999–2009)
* Tove Romsaas Wang (2009–2018)
* Birgitte Lange (2018–2024)
* Henriette Westhrin (2024-)

## Referanser


## Eksterne lenker
* 
* 
*  Internasjonale Redd Barna
*  British Save the Children 
*  American Save the Children
*  PRESS – Redd Barna Ungdom(Norge)
Landespolizei

**Landespolizei** (norsk: **delstatspolitiet**) er en betegnelse på politistyrkene i de enkelte forbundsstater i Tyskland. Rikspolitiet kalles *[[Bundespolizei]]*.

Styrkene har sine røtter i det 19. århundre, da hvert av de tyske rikene hadde sine egne politistyrker. De to største var Det prøyssiske hemmelige politi og Det bayerske statspolitiet. Da Tyskland ble forent under Bismarck ble disse samlet i Landespolizei, og underlagt føderal kontroll. De forskjellige statene og byene opprettholdt også egne politistyrker, i tillegg til Landespolizei.

Under Det tredje rike ble Landespolizei tatt opp i Ordnungspolizei, som eksisterte mellom 1936 og 1945. Etter andre verdenskrigs slutt ble Landespolizei gjenopprettet i Vest-Tyskland, mens det som ble DDR beholdt en føderal styrke, Volkspolizei, som ble oppløst ved gjenforeningen av Tyskland i 1990.
Bjarne Lindstrøm

**Bjarne Lindstrøm** (født 3. juni 1942) er en norsk diplomat.  Han var bl.a. utenriksråd og Norges ambassadør i London.

## Diplomatisk karriere
Lindstrøm begynte som assistent og bud i administrasjonsavdelingen i Utenriksdepartementet i 1962. I tiden 1968 til 1970 var han attaché ved Norges ambassade til Nigeria i Lagos. Fra 1970 til 1973 arbeidet han med handelspolitiske spørsmål i Utenriksdepartementet. I tiden 1973 til 1975 var han ambassadesekretær ved ambassaden i Budapest, deretter ved Norges faste delegasjon til FN i New York. Han var byråsjef for FN-kontoret i UD fra 1983 til 1986. Fra 1986 til 1990 var han generalkonsul i Sør-Afrika. Han var ekspedisjonssjef og sjef for UDs admnistrative avdeling fra 1993 til 1996. Lindstrøm var departementets høyeste embetsmann, utenriksråd, i tiden 1996 til 2005. I 2005 til 2010 var han Norges ambassadør i London.

I forbindelse med tsunamikatastrofen i Sørøst-Asia julen 2004 ble Utenriksdepartementet sterkt kritisert av det nedsatte Reinås-utvalget for manglende beredskapsplaner og retningslinjer for håndtering av situasjonen. Utvalget mente at hovedansvaret for denne svikten i første rekke lå hos ledelsen i Utenriksdepartementet.

## Utmerkelser
Lindstrøm er kommandør med stjerne av St. Olavs Orden (1996) og kommandør med stjerne av Den Kongelige Norske Fortjenstorden (2001). Han er også innehaver av storkors (første klasse) av den estiske Terra Mariana-korsets orden og av storkors av Den islandske falkeorden (1997). 

## Referanser


## Eksterne lenker
The Sunday Times

***The Sunday Times*** er en engelsk avis som utgis av *Times Newspapers Ltd*, et datterselskap av *[[News UK]]*. Samme selskap eier *[[The Times]]*, og siden 1960 har de to avisene vært del av samme datterselskap, *Times Newspapers Limited*. De ble grunnlagt uavhengig av hverandre, og hadde bare navnelikheten til felles før dette. Avisen regnes som konservativ.

*The Sunday Times* har en dominerende posisjon blant de britiske søndagsavisene i storformat. Det er annonsert at den vil fortsette med dette formatet, fremfor å gå over til tabloidformat slik mange andre aviser har gjort. Avisen hadde sine verste dager da den publiserte *[[Hitlers dagbøker]]* i den tro at de var ekte. 

På den annen side har avisen presentert flere store saker før andre media, som saken fra 1986 om dronning Elisabeth IIs misnøye med Margaret Thatchers styre, noe som ble benektet av slottet. Avisens overskrift var *Queen dismayed by «uncaring» Thatcher*, og beskrev dronningens angivelige misnøye med at Thatcher nektet å innføre sanksjoner mot Sørafrika for praksisen med apartheid. Dronningen skal også ha gitt uttrykk for at hun opplevde Thatcher som krakilsk. 

En annen kjempesak i 1986 var *Sunday Times*’ offentliggjøring av Mordechai Vanunus varsling om Israels hemmelige atomvåpenprogram. Før avisen trykte oppslaget, tilbød den å dekke $ 100&nbsp;000 i advokatutgifter og støtte til familien, om det skulle ende med at Vanunu ble arrestert. Men da dette faktisk skjedde, ble broren Meir Vanunus bønn om penger til å få broren frikjent og løslatt, i stedet mistenkeliggjort, som om Meir bare ville ha pengene selv og ønsket å bli kjendis. Avisen anslo at Israel var i besittelse av 100–200 stridshoder. Oppslaget førte ikke til noen endring i israelsk rustningspolitikk. Ifølge Louis Toscanos bok *Triple Cross* var Mossad klar over at Vanunu hadde kontaktet media allerede før han kom til England. Toscano var derfor sterkt kritisk til *Sunday Times*' fremgangsmåte, og stilte spørsmål om hvorfor avisen aldri ordnet med politisk asyl for Vanunu. Dette hadde vært meningen, men ingen tok seg bryet med å gjøre det. Avisen hadde også ment at dette ville være riktig å kreve at Vanunu gikk med på vakthold døgnet rundt, men droppet det likevel. Yoel Cohen som utga boken *Nuclear Ambiguity*, mener *Sunday Times* skulle kontaktet britisk øvrighet og varslet statsminister Thatcher om saken for å trygge Vanunu. Men avisen var redd for at M16 da ville ødelegge avisoppslaget ved å varsle Mossad. Og da Vanunu ble bortført og dømt til 18 års fengsel, kom det ingen skarp protest fra *Sunday Times*. Det lengste avisen strakk seg til, var å la noen av journalistene vitne i rettssaken om at Vanunus motiver var politiske og ikke styrt av pengebegjær. 

## Referanser


## Eksterne lenker
*